
DISSERTATIO  MEDICA 


INAUGURALIS 


DE 


CAUSIS  FEBRIUM  EPIDEMICARUM. 


Joanne  0’Regan,  Auctore. 


D  um  Febrium  causas  investigare  conor,  progres¬ 
sum  nunquam  non  impediri  sentio,  infinita  sylva 
opinionum  summis  auctoribus  nitentium,  adeo 
quidem  ut  prius  unius  cuj usque  merita  perpendere 
oporteat,  quam  aliquam  ut  meliorem  seligere  li¬ 
ceat. 

Hae  causae  sunt,  frigus,  calor,  coeli  vicissitudi¬ 
nes,  animi  affectus,  secundum  nonnullos  auctores ; 

sed  longe  praecipuae  sunt,  miasma  paludum,  et 
contagio ;  atque  de  his  ultimis  maxime  in  pagi¬ 
nis  sequentibus  agere  decrevi. 


DE  CONTAGIONE. 


Paucae  quidem  res  aut  magis  obscurae  aut 
difficiles  quam  contagio.  Contagionum  speci¬ 
ficarum,  origo,  veluti  variolae  et  syphilidis,  fere 
ultra  conjecturam  collocari  videtur :  cur  vero 
omnes  fere  cognitae  contagiones,  morsu  canis  ra¬ 
bidi  et  vaccinia  exceptis,  unum  tantum  anima¬ 
lium  genus  afficerent,  nec  aliis  communicari  que¬ 
ant,  perinde  inexplicabile,  cur  corpus  humanum 
semel  tantum  in  vita  aliquibus  venenis  morbidis 
afficitur  ?  Cur  diversi  homines,  vel  iidem  diver¬ 
sis  temporibus,  tam  mire  inter  se  et  a  se  invicem 
differunt  in  facilitate  infectionis. 

Quum  vero  liaec  arcana  impraesentiarum  ex¬ 
planare  nescimus,  investigatio  nostra  rectori  om¬ 
nium  relinquenda,  ut  posteriorum  clarioribus  ani¬ 
mis  ex  sua  bonitate  temporeque  revelet. 

Quod  febris  continua  sit  contagiosa  pauci  nunc 
medici,  utcunque  theoriis  obsecuti,  dubitare  viden¬ 
tur  ;  etiam  ignarissimi  rem  probe  persuasam  ha¬ 
bent,  nec  nisi  coacti  ei  se  exponere  volunt. 

Febris  quacum  tam  multi  adsistentium  in  Foro 
Old  Bailey  Anglis  dicto,  anno  salutis  nostrae 
1750,  quamvis  carceratis  derivata,  non  proprie  ab 
iis  communicari  dicatur ;  ii  enim  ipsi  non  morbo 
laborabant ;  neque  extra  eos  quos  in  illo  aedificio 
primitus  affecit,  postea  propagata  est.  Quan- 
quam  enim  violens  atque  lethalis  fuit,  multi 
ex  familiis  affectorum,  nec  e  servis  comitantibus, 
morbo  correpti  erant,  adeo  quidem  ut  propaga¬ 
tione  carens  brevi  extincta  est.  Hinc  tamen  in¬ 
ferre  licet,  statum  aeris  resque  contagioni  exa¬ 
cuenda e  necessariae,  non  tum  adfuisse  *. 

Difficile  quoque  explicatu  est,  cur  contagii  na¬ 
tura  adeo  sit  incerta  ;  ea  tamen  ipsa  Providentias 
Divinae  bonitatem  agnoscimus,  qua  sub  hac  diris¬ 
sima  calamitate,  omnes  nunquanf  aegrent,  sed  mul¬ 
ti  intacti  restent,  et  cubantes  curaturi,  et  solitis 
vitae  muneribus  functuri. 


*  Blane  “  Qn  Health  of  S  eam  en,”  p.  216. 

Neque  minus  mirum  est,  quomodo  contagio, 
quam  nulla  prior  generaverat,  in  mundo  vel  cor¬ 
pore  humano  gigni  queat.  Multi  ejus  genera¬ 
tionem  spontaneam  pernegant,  atque  contendunt 
eam  in  corpore  per  aliquot  menses  latere,  prius¬ 
quam  febrem  excitet ;  multi  sponte  generari  cre¬ 
dunt;  dum  alii  strenue  probare  contendunt,  con¬ 
tagionem  sui  ipsius  gignendi  facultate  frui. 

Difficultatis  certe  judicandi  bene  conscius  Hay- 
gaiith,  opinionem  proferre  noluit,  contentus  alio¬ 
rum  sententiam  citare,  ut  multi  homines  in  unum 
locum  angustiorem  conferti,  ut  in  nave  vel  car- 
cere,  febres  putridas  inducere  possunt,  aere  for¬ 
tasse  respirando  depravato. 

Generi  humano  haud  bene  fortunavit,  quod 
cognitio  nostra  naturae  contagionis  sit  adeo  im¬ 
perfecta,  ut  originem  ejus  investigantes  in  multos 
errores  nos  inducat.  Aliquando  ad  causam  ali¬ 
quam  originem  ejus  indagare  nos  posse  credimus, 
de  qua  vires  et  malignitatem  paulatim  acquirens, 
strages  in  progressu  suo  teterrimas  edit.  Quod 
reperit  medicus,  juris  publici  lubens,  ut  hominem 
decet,  facit ;  sed  statim  viri  quidam  ingeniosi 
adoriuntur,  et  sive  zelotypia  privata,  sive  veri 

amore,  sive  demum  sordido  lucro  instigati,  inven- 
ventum  ut  falsum  abolere  tentant. 

Doctor  Bancroft  putat  historiam  a  seipso 
narratam,  libro  suo  de  Febre  Flava,  p.  130.  (cui 
lectorem  referre  volo),  certe  probare  contagionem 
nullam  se  generandi  potestatem  habere. 

In  universum  observari  potest,  vix  ullam  unam 
aliquam  causarum  excitantium  febris,  ad  morbum 
gignendum  valere.  Etiam  contagio  in  corpus  in¬ 
troducta  saepe  febrem  excitare  nequit,  corpore  sci¬ 
licet  haud  raro  per  causam  aliquam  fortiorem 
contra  effectus  ejus  armato.  Ejusmodi  causae, 
praesertim  quae  corpus  per  animam  movent,  prae 
aliis  hominem  sospitantur,  adve  contagionem  dant 
proclivem,  spes,  fiducia,  enthusia,  spiritus  ardens, 
audax  homines  firmant,  contra,  ingentes  labo¬ 
res  et  privationes,  ut  graves  vicissitudines  ca¬ 
loris  et  frigoris,  tuto  sustineant,  efficiunt,  imo  vi¬ 
tae  fere  necessariis  orbatis  robur  impertiunt,  quo 
nihil  a  contagio  pati  possunt. 

Hujus  rei  historia  medica  expeditionum  mili¬ 
tarium  mira  et  manifesta  praebet  exempla  ;  simul 
vero  ac  fortuna  faciem  avertit,  praecipue  inopi¬ 
nata,  tum  spes  frustrata,  timor,  desperatio  mentem 

occupant,  morbus  gignitur,  febres  contagiosae 
erumpunt. 

Exercitus  Equitis  Jo annis  Moore,  vix  con¬ 
tagionem  in  naves  quae  vehebant  intulisse  potuit. 
Impedimenta  enim  terra  hostili  relicta  erant,  ves¬ 
tes  militum  imbribus  permadidi ;  attamen  ante¬ 
quam  in  Angliam  pervenirent,  febris  maligna  in 
nave  omni  erumpebat,  atque  febricitantes  ad  no¬ 
socomia  translati,  medicos  nutricesque  abunde  in¬ 
fecere. 

Naturae  quidem  lusus  multi,  saepe  parum  sibi 
congruentes  :  atque  leges  ejus  non  magis  incertae 
sunt  quam  nos  earum  inventionis  impotes :  prae¬ 
terea  non  gravis  momenti  putarem,  necne  conta¬ 
gio  e  certis  conditionibus  ei  faventibus  gignatur, 
quoniam  documenta  si  ulla  pauca  sunt.  Summae 
vero  utilitatis  est  discere  sub  quibus  conditioni¬ 
bus  gignatur,  ut  generationem  ejus  caverem,  si 
fieri  potest,  vel  progressum  ejus  ut  decet,  inhi¬ 
berem. 

Celeberimi  Culleni  sententia  fuit,  effluvia 
corpore  humano  perpetuo  exhalata,  si  diu  retenta 
eodem  loco,  nec  aere  diffusa,  virulentiam  peculia¬ 
rem  acquirere,  atque  ex  ea  conditione  corporibus 

hominum  admota,'  febris  admodum  contagiosae 
causam  efficere.  Utcunque  hypothetica  haec  sen¬ 
tentia  nonnullis  videatur,  magnis  utique  viris  pla¬ 
cuit,  multisque  documentis  roboratur. 

Putat  Eques  Gilbertus  Blane,  infectio¬ 
nem,  vel,  potius  aerem  pravum  generatum,  corpo¬ 
ribus  computrescentibus,  post  pugnam  navium 
Gallicarum  bello  captarum,  febris  causam  extitisse. 
Gallos  enim  navales  febre  misere  laborare ;  quippe 
qui  disciplinae  et  oeconomiae  internae  navium  non 
satis  animum  attendant.  Pro  exemplo  lectorem 
referre  volo  libro  suo,  Diseases  ofSeamen,  Anglis 
dicto,  et  praecipue,  narrationi  grandissimae  navis 
Civitas  Parisiensis  dictae. 

Aer  noxius  plerumque  generatur  hominibus 
loco  angustiore  detentis,  eademque  vestimenta 
immutata  in  corporis  contacta  retinentibus.  Ea 
vera  febris  carcerariae  origo  est ;  neque  temere 
Cullp:nus  febrem  nervosam  Britanniae  huic  fonti 
attribuit ;  credidit  enim  infectionem  quandam  sed 
mitiorem,  vestimentis  pauperum  habitaculisque 
nasci,  quorum  ignavia  vel  inopia  necessariae  pur¬ 
gationi  obstaret. 

Contagio,  ut  alia  quaedam  venena,  eos  sibi  as- 

suetos  minus  facile  afficit :  liinc  ii  qui  paulatim 
contagioni  gradatim  nascenti  objecti  sunt,  minus 
proclives  evadunt ;  nec  alia  est  causa  cur  medici, 
nutrices,  nosocomiorum  inquilini,  quam  alii,  et  pu¬ 
riore  aere  utentes,  multo  minus  proni  ad  febrem 
sunt. 

Nonnunquam  accidit,  ut  navis,  cujus  nautae 
diu  constituti  fuerunt,  iis  saluberrima  erit ;  no¬ 
vis  tamen  hominibus  admissis,  illico  morbus  ex¬ 
ardet,  qui  et  pristinos  et  novos  pariter  corripit, 
nullo  discrimine  facto.  Hoc  principium  (legem 
dicam?)  naturae  humanae,  quo  advenarum  praesen¬ 
tia  morbum  infert,  multis  et  locupletibus  testimo¬ 
niis  corroboratur.  Insula  est,  inter  Hebrides 
Scotorum,  longinqua  caeteris  ita  remota,  ut  saepe 
per  plures  menses,  nemo  mortalium  incolas  ejus 
invisat,  atque  tandem,  cum  fortuna  peregrinum 
aliquem  eo  appulit,  incolae  catarrho  affici  solent ; 
proclives  nimirum,  propter  longam  commeatus  ho¬ 
minum  interruptionem,  facti. 

Loca  quoque  conferta,  vel  male  ventilata,  fe¬ 
bri  gignendae  non  semper  necessaria  sunt.  Qui 
enim  imprudenter  se  frigori  vel  humori,  scilicet 
fatigati  vel  excalefacti,  fere  semper  horrores  ex- 

perti  sunt,  quales  febrem  continuam  indoles  per¬ 
quam  malignae  introducerent. 


DE  MIASMATIBUS  PALUDUM. 

Intermittens,  quae  simplicissima  febris  forma 
est,  miasmatis  paludum,  hoc  est,  e  particulis  ma¬ 
teriae  vegetabilis  computrescentis  ita  compositis, 
ut  certas  dotes  noxias  possideant,  minime  ta¬ 
men  solis  paludibus  nascuntur ;  nam  inter  tropi¬ 
cos  auctor  diligentissimus  nos  certiores  facit, 
montes,  altis  sylvis,  vel  densis  dumetis  obsitos 
morbis,  campestribus  et  palustribus  omnimodis  si¬ 
milibus,  originem  vulgo  praebere 

Hiberniae  aer  nusquam  purior  quam  mediis 
paludibus ;  atque  iis  locis  febris  intermittens  ra¬ 
rissime  occurrit ;  dum  aliis,  et  multo  melius  sic¬ 
catis  cultisque,  quod  demum  aspectum  attinet, 
saluberrimis,  haec  febris  haud  ita  infrequens  vide¬ 
tur  f. 


*  Johnson  “  On  Tropical  Cliraates.” 

*  Trans.  Med.  Ass.  Dub. 

Certis  Kblanae  regionibus,  febrium  intermit¬ 
tentium  exempla  nonnunquam  obveniunt;  ubi 
tamen  valde  improbabile  est,  miasmata  paludum 
adfuisse  :  quoniam  intermittens,  .continuas  febri  su¬ 
pervenit,  saltem  febri  quae  nullo  modo  a  continua 
discrepare  visa  est.  Quin  etsi  plurimi  in  iisdem 
regionibus  febribus  continuis  crebro  afficiantur, 
notatu  tamen  dignum  est  nullum  interea  febris 
ab  origine  intermittentis  exemplum  extare.  Nunc 
si  fortuita  accessio,  vel  spontanea  evolutio  ejus 
principii,  quod  febres  continuas  gignit,  sic  mani¬ 
feste  superveniat,  nonne  jure  ducendum  est,  sub 
peculiaribus  conditionibus  et  peculiare  principium 
illud,  continuarum  febrium  originem,  generari 
posse  *  ? 

Ceeghoiin  testatur,  mense  Julio,  febres  ter- 

.  »  t  •  i  T 

tianas  sub  variis  formis  prodire  inter  omnis  astatis 
homines,  atque  ab  alio  in  alium  contagio  propa¬ 
gari  ;  adeoque  eos  inter  febrientes  multum  occu¬ 
patos  facile  corripere.  Hae  febres  quotidie  au¬ 
gescere  pergunt,  ad  aequinoctium  autumnale  us¬ 
que,  quo  tempore  summa  saevitia  grassantur ; 


*  Trans.  Med.  Ass.  Dub. 


FEBRIUM  EPIDEMICARUM.  II 

omnes  aetates,  vitae,  corporum  conditiones,  incolas, 
advenas,  indifferenter  adortae  * 

Doctor  Robertus  Hamilton,  de  febre  remit¬ 
tente  paludum  agens,  testatur  infectionem  in  ha- 
bitationibus  multorum  priore  anno  aegrotantium 
mansisse  visam,  aliumque  morbi  fontem  fertilem 
evasisse.  Quanquam  enim  dictum  est,  febrem 
remittentem  paludum  primo  non  contagiosam  ex- 
istere,  metuo  ne  post  plures  autumnos  morbidos, 
tandem  hanc  dotem  acquirat,  fortasse  propter  hu- 
miditatem  multorum  aedificorum  in  locis  humili¬ 
bus,  quae  nidum  quasi  miasmatis  jam  infectiosis 
praebet.  Quomodocunque  vero  res  se  habeat,  il¬ 
lud  constat,  per  numerosas  familias  febrem  trans¬ 
ire,  postquam  unum  alterumve  ex  iis  occupaverit. 
Quod  si  non  contagium,  certe  contagio  simillimum 
est. 

Apud  nautas,  saepe  pauculi  dysenteriis  primo 
afficiuntur,  quae  res  malignum  aeris  ingenium  de¬ 
notat;  atque  febres  gravissimae,  sive  remittant, 
sive  intermittant,  brevi  insequuntur ;  tertiana  vero 
duplex  forma  inter  tropicos  frequentissima,  veluti 


*  “  Diseases  of  Minorca.’” 

apud  Guineam,  Jamaicam,  et  siqua  alia  loca. 
Lindius  a  febre  flava  discrepare  putat,  atque 
apud  nautas  navium  grandiorum  contagio  propa¬ 
gari  *. 

Nautae  et  praefecti  Phaenicis,  navis  bellicae,  Anno 
Domini  1766,  oram  Guineam  adnavigaverant,  et 
reduces  sanissimi  vigebant,  donec  insulam  Sancti 
Thomae  appellerent.  Ibi  dux  navis  aliique  prae¬ 
fecti  aedificio  quodam  insulae  dormiebant,  morbosa 
anni  tempestate ;  paucis  vero  post  diebus,  omnes, 
numero  septem,  aegrotabant,  et  uno  excepto  mo¬ 
riebantur.  Ex  octo  aliis  duo  tantum,  licet  gravi¬ 
ter  affecti,  superstites  ;  denique  omnes  nautarum 
qui  in  littore  pernoctabantur,  febriebant ;  tres  tan¬ 
tum  ex  magno  munero  lethum  evadebant  f . 

Jacobus  Fellows,  Eques,  illustris,  de  Febre 
Walcheren  agens,  exempla  narrat,  ubi  febres  in¬ 
termittentes  continuae  ac  remittentes  eadem  ori¬ 
gine  apud  insulam  Bevelandiam  nascebantur. 
Nemo  quidem  ignorat,  intermittentes  et  remit¬ 
tentes,  quae  miasmatis  paludum  gignuntur,  saepe 


*  Lini>,  p.  49. 
-f*  IcLem,  p.  S44e 

continuas  fieri,  et  typhoidem  speciem  induere :  su¬ 
pra  quidem,  febris  continuae  in  naturam  intermit¬ 
tentis  transgredientis  exemplum  tradidi.  Quum 
igitur  hoc  modo  promiscue  oboriantur,  non  tan¬ 
tum  ab  eadem  causa,  sed  etiam  a  se  invicem  mu¬ 
tuo  ;  nonne  pro  eodem  morbo,  sed  typo  variante 
habendae  sunt  ?  Aspectus  quidem  morbi  muta¬ 
tur,  non  vero  character :  atque  morbi  virulentia 
determinetur,  aut  proclivitate  hominis  infecti,  aut 
gravitate  infectionis  cui  idem  objicitur.  His  con¬ 
sideratis,  persuasus  sum,  concedendum  esse,  quo¬ 
niam  febris  intermittens  et  remittens,  nihil  sint 
nisi  varietates  quaedam  febris  continuae,  easdem 
contagii  generandi  facultate  pollere,  vix  possibile 
puto  singulos  harum  febrium  paroxysmos  conta¬ 
gionem  gignere ;  sed  quantitatem  hujus  adeo  exi¬ 
guam  esse  ut  detectionem  evadat,  nec  aliquem 
praesentem,  saltem  in  conclavi  bene  ventilato  con¬ 
taminare  possit ;  si  tamen  aeger  in  loco  angusto, 
aere  puro  non  fruente,  cubet,  effluvia  e  corpore 
ejus  orientia  ibi  accumulari,  et  sic  condensari  pos¬ 
sunt,  ut  actuosa  fiant,  atque  adstantes,  sive  medi¬ 
cos,  sive  ministros,  febre  afficiant.  Quando  duo 
vel  plures,  una  aegrotant,  vel  morbus  per  aliquod 

tempus  endemicus  regnavit,  tunc  effluvia  ex  ae¬ 
grorum  corporibus  halantia,  magis  virulenta  fiunt, 
et  observationis  accuratio  notabilior  evadat. 

De  Febris  Flavae  natura,  clari  viri  multum  li¬ 
teris  tradidere.  Alii  contagiosam  esse  conten¬ 
dunt,  alii,  nec  pauci,  firmissime  negant.  Quan¬ 
doquidem  egomet  hujus  morbi  exemplum  nun¬ 
quam  viderim,  utri  rectius  sentiant,  pronunciare 
non  ausim.  Liceat  tamen  rei  analogiam  spec¬ 
tare  ;  atque  inde  quidem  neutros  penitus  errare, 
eum  erudito  viro  Jacobo  Johnson  concludere 
cogor :  statuit  enim  si  homo  febre  correptus  sit, 
aut  a  majore  praedispositione,  aut  liberiore  objec¬ 
tione  causis  recensitis  quam  comites  ejus  subeunt 
id  fieri.  Morbum  iis  eodem  cubiculo  dormientibus, 
non  communicabit,  si  modo  munditia  communis 
servetur ;  contra,  si  multi  fere  eodem  tempore  cor¬ 
ripiantur,  atque  in  loculis  angustis  navium,  vel  lec¬ 
tis  impuris  jaceant,  tum  fieri  potest,  ut  atmo- 
sphaera  quasi  contagiosa  circa  corpora  formetur, 
qualis  morbum  facile  propagare  possit ;  endemico 
tum  saevienti  simillimum;  sed  cum  dote  periculosa 
superaddita,  semet  in  aliis  mortalibus  generandi, 
sive  causa  primaria  conjuncta  sit,  sive  haec  nova 

sola  agat.  Equitis  Gilberti  Blane  opinio 
est,  contagionem  febris  continuae  earum  regionum 
effectu  locorum  inter  tropicos  ita  affici,  ut  inge¬ 
nium  ejus  proprium  mutetur. 

Varia  narrat  exempla  navium  homines  typho 
febrientes  ad  Indiam  Occidentalem  vehentium, 
quorum  si  nautae  ibi  aliqui  eo  contagio  infecti  fuis¬ 
sent,  non  amplius  typho,  sed  febre  alia,  febrem  ejus 
regionis  epidemicam  referente,  affici  videbantur. 
Huic  sententiae  ut  assentiar  adductus  sum,  a  va¬ 
riis  rebus  quarum  ipse  testis  fui,  quaeque  evincunt 
nullo  exemplo  contagionis  naturam  mutari,  quam¬ 
vis  febris  quam  inducit  characterem  epidemici  ibi 
qua  nascitur  grassantis  induat,  etiam  caloris  con¬ 
ditione  ejusdem  loci  affici  potest,  morbus  cujus- 
cunque  febrientis. 

Mense  Aprili  anni  1819,  in  Nosocomio  Pa¬ 
tricii  Dun,  Eblanae,  plurima  febris  exempla  vidi 
quae  contagione  febris  continuae,  et  quae  multa  ex 
signis  characteristieis  pestis  assumerent;  atque 
mense  Julio  vel  Augusto  1820,  vidi  exemplum 
febris  quae  ad  flavam  illam  Indiae  Occidentalis 
quam  proxime  accederet.  Hisce  quidem  tempo¬ 
ribus  nostri  coeli  temperies  talibus  morbis  gignen- 

dis  favebat ;  neque  veri  absimile  est,  aegros  tan¬ 
tum  infectionis  copiam  imbibisse,  aut  tam  vehe¬ 
menter  proclives  factos  fuisse,  ut  febris,  quacum 
laborabant,  exitialem  sane  indolem,  cui  coeli  con¬ 
ditio  tunc  favebat,  facile  indueret. 

His  aliisque  rebus  rite  consideratis,  persuadear, 
febrem  saepe  sponte  oboriri;  atque  haec  opinio 
non  eo  minuitur,  quod  alios  morbos  contagiosos 
nunquam  hoc  ritu  nasci  videam.  Cuique  enim 
morbo  suus  mos, suae  leges;  et  admisso  febrem  variis 
fontibus  provenire,  epidemicorum  originem  et  pro¬ 
gressum  facile  explicamus;  atque  causam  exci¬ 
tantem  et  praedisponentem  vestigando,  ea  reme¬ 
dia  quae  prohibere  vel  supprimere  futura  sint. 
Videmus  quidem  multo  labore  res  inanimatas  ab 
injuria  conservari.  Hae  vero  quanticunque  pretii 
aestimentur,  vitae  tamen  humanae  longe  postpo¬ 
nendae  sunt ;  nihilominus,  metuo  ne  talium  cura, 
ea  vigilantia,  qua  saluti  hominum  omnibus  bo¬ 
nis  medicis  studendum  est,  multo  potior  sit  ha¬ 
bita. 

Infectio  febrium  a  plurisque  aliis  morbis  di¬ 
versa,  eo  maxime  quod  in  virulentia  sua  maxime 
variat.  Haud  sine  causa  plerique  putant,  et  va- 

riolam  et  syphilidem  sua  natura  immutabiles  esse, 
imo  diversam  subinde  eorum  morborum  maligni¬ 
tatem  a  constitutione,  aliisque  rebus  ad  aegrum 
pertinentibus,  pendere  ;  dum  contagio  febrium,  di¬ 
versae  potentiae,  saepe  quidem  obscura,  latens,  prop¬ 
ter  hanc  ipsam  causam  fallacior  fit,  atque  majore 
vigilantia  eget. 

Proximam  contagioni  causae  excitanti  febris, 
conditionem  plebis  miseram  inter  causas  illius 
propono ;  quae  quidem  frequentissima,  simulque 
copiosissima,  febrium  epidemicarum  origo  est. 
Perinde  quidem  mihi  videtur,  an  bello  an  paula- 
tim  gliscentibus  malis  domesticis,  multi  simul 
mortales  ad  summam  miseriam  redacti  sint.  Al¬ 
terutra  ratione  conditio  quaedam  gignitur,  quae 
contagionem  evocat,  quaeque  corpus  humanum 
saevitia  ejus  prodit.  Miseriis  obrutorum  genus 
nervosum  vi  sua  solita  fraudatur,  adque  contagio¬ 
nem  recipiendam  disponit,  causis  simul,  quae  con¬ 
tagionem  facile  generant,  concurrentibus. 

Quo  efficacius  haec  febris  supprimatur,  attentio 
nostra  ad  moralem,  non  minus  quam  physicam 
societatis  humanae  constitutionem,  dirigi  debet. 
Talis  quidem  earum  connexio  est,  ut  ubicunque 

illa  permanenter  vitiosa  est,  haec  fere  semper  in¬ 
venietur  eas  res  omnes  praestare,  quae  morbum 
contagiosum  generare  atque  disseminare  valent. 
Apud  homines  meliore  loco  natos,  raro  febris 
sponte  nascitur,  quin^  siquando  ita  nascatur,  vel 
contagione  communicetur,  totas  per  familias  non 
tam  late  vagatur,  uti  inter  pauperes  solet.  Con¬ 
tagio  tamen  eadem  est,  aut  si  qua  effectuum  ejus 
differentia  existat,  signa  graviora  sunt,  atque  in¬ 
dolem  magis  malignam  manifestant  apud  divites. 
Exceptis  igitur  paucis  quibusdam  exemplis,  qua¬ 
lis  est  contagio  specifica  peculiariter  maligna, 
multos  mortales  fere  eadem  facilitate  corripiens, 
certum  est,  quod  si  mores  et  consuetudines  imas 
plebis  melioribus  assimilari  possent,  morbi  febriles 
fierent  multo  minus  quam  nunc  sunt  frequen¬ 
tes. 

Ut  hoc  efficaciter  peragi  queat,  legum  latorum 
est,  necnon  divitiorum  egenam  plebem  ad  id  pro¬ 
movere  et  adjuvare.  Quandoquidem  principium 
omnibus  placeat,  sola  difficultas  restat,  de  modo 
et  ratione  quibus  sit  perficiendum.  Illud  utique 
certum  est,  pauperibus  gratis  haud  alendis  opus 
esse,  sed  salubri  labore,  qui  corpus  roboret,  sa- 

num,  mundum,  alibilem  iis  cibum  comparet,  occu¬ 
pandis. 

Puerorum  quoque  educatio  solida,  non  illa  in¬ 
efficax  quae,  neglectis  principiis  prudentiae  mo¬ 
rumque  bonorum,  animum  nequaquam  illuminat, 
legere  et  scribere,  imitatione  quadam  docet ;  sed 
quae  industriam,  munditiam,  sobrietatem  incul¬ 
cet  ;  atque  indoctis  vulgi  animis  inurat  quasi 
commoda  inaestimabilia  quae  illa  necessario  pariunt. 
Quicunque  has  artes  proletariis  discentibus  probe 
animo  infixerit,  multo  melius  de  genere  humano 
meritus  erit,  quam  disciplinae  cujuslibet,  splendida 
utcunque  theoria  sit,  tamen  usui  vitae  communis 
parum  accommodatae,  sexcenti  magistri. 

